

Majandusministeerium esitas tegevuskava välisinvestorite meelitamiseks ja ekspordi suurendamiseks
Täna saatis majandus- ja kommunikatsiooniminister Juhan Parts partnerorganisatsioonidele tutvumiseks ja arvamuste kogumiseks ministeeriumis välja töötatud Eesti välisinvesteeringute ja ekspordi tegevuskava 2009-2011.
Made in Estonia:
Eesti välisinvesteeringute ja ekspordi tegevuskava 2009-2011 sisaldab lisaks juba käivitatud ettevõtmistele mitmeid uusi algatusi, mis tuleb kolme aastaga ellu viia, et suureneks välisinvesteeringud Eestisse ning kasvaks meie ettevõtete ekspordisuutlikkus. Tegevuskava ühendab varasemates strateegiates ette nähtud ja ka juba töös olevad tegevused. Kindlasti ei ole tegemist lõpliku nimekirjaga vajalikest tegevustest ning nii partnerorganisatsioonid kui kõik huvitatud kodanikud võivad esitada oma ettepanekuid veebikeskkonna www.osale.ee
kaudu. Kava saab lugeda ka Majandus- ja Kommunikatsiooniministeeriumi kodulehelt http://www.mkm.ee/public/Made_in_Estonia_5.docx
Tegevuskavas püütakse anda vastused järgmistele küsimustele: millistest riikidest välisinvesteeringuid Eestisse oodatakse; milliseid välisinvesteeringud mõjutavad enim Eesti majandust; millised on eksportimisel ettevõtja jaoks peamised probleemid, millised on edasised väljakutsed ning milliseid tegevusi oleks vajalik väljakutsete realiseerimiseks ellu viia.
Välisinvesteeringute juurde toomiseks ning nende mõju suurendamiseks tuleb keskenduda konkurentsivõimelise investeerimiskeskkonna ja transpordiühenduste arendamisele, investeeringute toetuspaketi väljatöötamisele, Eesti riigi mainekujundusele ja aktiivsele investorite järelteenindusele.
Nende eesmärkide täitmiseks:
- luuakse välisinvestorite teeninduspakett
- välisinvesteeringute kaasamisel võetakse kasutusele sektoripõhine lähenemine
- selgitatakse välja investeerimiskeskkonna konkurentsivõime tõstmiseks olulised maksumeetmed
- suurendatakse otselennuühendusi Euroopa tähtsamate tõmbekeskustega
- tekitatakse kohalikud tarneahelad
Ekspordi kasvatamiseks tuleb aidata ettevõtetel saada piisavalt ekspordiga alustamiseks vajalikku teavet ning omandada oskusi välisturgudele sisenemiseks, saada osa välisturgudel pakutavates tugiteenustest ning tõstavad Eesti välispoliitika seotust meie ettevõtete ekspordivõimekusega.
Olulisemate algatustena:
- kasutatakse rohkem poliitilist kapitali (näiteks presidendi, valitsusliikmete visiidid) Eesti ettevõtete ärihuvide eest seismisel
- ekspordialaste oskuste arendamiseks luuakse kõrgkoolidesse ekspordi juhtimise programm
- suurendatakse ekspordigarantiide mahtu
- viiakse ellu regionaalsete ekspordiinkubaatorite rajamine olulisematesse ekspordi sihtriikidesse
- luuakse valitsuskomisjoni seisuses ekspordi ja välisinvesteeringute nõukogu
Pärast partneritelt saadud arvamuste ja ettepanekute analüüsimist ja tegevuskavasse sisse viimist esitab Majandus- ja Kommunikatsiooniministeerium tegevuskava Vabariigi Valitsusele.
Rahvusvahelistumise strateegia tööversioon
Made in Estonia: Eesti välisinvesteeringute ja ekspordi tegevuskava 2009-2011 kujutab endast tegevuste loetelu, mis on olulised välisinvesteeringute kaasamise ning nende mõju suurendamise osas ja Eesti ettevõtete ekspordisuutlikkuse tõstmisel. Tegevuskava ühendab varasemates strateegiates ette nähtud ja ka juba rakendatavad tegevused, luues tervikliku pildi sellest, kuidas toimib Eesti ettevõtete rahvusvahelistumise riiklik toetamine. Lisaks seni plaanitud ja juba täna käigusolevate tegevuste koondamisele toob Tegevuskava välja ka rea uusi algatusi, mis vajavad elluviimist järgmise kolme aasta jooksul. Tegevuskava keskendub seega järgmistele tegevustele:
· Välisinvesteeringute kaasamise ning nende mõju suurendamise osas keskenduvad tegevused konkurentsivõimelise investeerimiskeskkonna ja transpordiühenduste arendamisele, investeeringute toetuspaketi väljatöötamisele, mainekujundusele ning aktiivsele investorite järelteenindusele.
· Ekspordi osas aitavad tegevused ettevõtetel saada piisavalt ekspordiga alustamiseks vajalikku teavet ning omandada oskusi välisturgudele sisenemiseks, saada osa välisturgudel pakutavatest tugiteenustest ning tõstavad Eesti välispoliitika seotust meie ettevõtete ekspordivõimekusega.
Tähelepanu suunamine nn „müügitegevuste“ tõhustamisele on täna eriti oluline, kuivõrd perioodil 2009-2011 on Eesti majanduse suurimaks väljakutseks siseturu teenindamiselt ümber orienteeruda eksporditurgudele. Ülemaailmse majanduskriisiga kaasnenud nõudluse vähenemine välisturgudel on samas teinud vajaliku struktuurse kohanemise oluliselt raskemaks. Paindlikult ja targalt tegutsedes on ettevõtetel võimalik ka madalaseisus olevatel turgudel edu saavutada, kuid selle jaoks on võtmetähtsusega riigipoolsed tegevused ja tugi.
Rahvusvahelistumise kava tööversioon
Indikaatorite tabel (29.04.2009)
EAS tegevuskava 2009